Morten Bødskov (S), 2002-01-17:
Jeg vil på Socialdemokratiets vegne takke for de venlige bemærkninger til forslaget og glæder mig selvfølgelig også på Socialdemokratiets vegne til at se, hvad skatteministeren finder ud af.
Hvis der er unødigt bureaukrati i det her forslag, hvilket vi bestemt ikke mener der er - tværtimod mener vi, der er klare lettelser for almennyttige og velgørende foreninger - så finder vi selvfølgelig ud af det.
Der er bare én ting: Det var hr. Mikkel Dencker fra Dansk Folkeparti, som var oppe og sige, at forslaget indebærer, at de foreninger, som vi her taler om i dag, skal anmelde, altså ønske momsfritagelse, hvis de har et arrangement, som de ønsker momsfritagelse for.
Det er lige nøjagtig det, vi ønsker at forandre med det her forslag.
Så hvis den ændring kan få hr. Mikkel Dencker til at ændre holdning til forslaget, synes jeg, det kunne være positivt.
De frivillige foreninger i det her land betyder meget for vores velfærdssamfunds udvikling, og derfor er det Socialdemokratiets mål at forbedre vilkårene for de frivillige foreninger.
Det er Socialdemokratiets mål, at de mange mennesker, som i det her land bruger tusindvis af ulønnede timer på at tænke på andre end sig selv, på at skabe fællesskaber, skal have bedst mulige vilkår for deres arbejde.
Det lovforslag, altså L 37, som Socialdemokratiet her sammen med Det Radikale Venstre fremsætter, har netop det formål at give de velgørende og almennyttige foreninger bedre vilkår i deres arbejde.
Vi har i Socialdemokratiet primært to ønsker med forslaget: For det første skal velgørende og almennyttige foreninger fritages for moms, når de sælger varer og ydelser ved foreningernes aktiviteter.
Vi mener i Socialdemokratiet, at foreningerne skal momsfritages og have mulighed for at bruge hele overskuddet til et velgørende eller almennyttigt formål.
For det andet er det Socialdemokratiets ønske med forslaget at gøre foreningernes arbejde bare lidt lettere i hverdagen.
Vores ønske om momsfritagelse er en lettelse for de mange foreningsledere, som til daglig kæmper med regnskaber, bureaukrati og tung administration.
Det er vigtigt for Socialdemokratiet her at understrege, at godt nok kan de her ændringer af momsloven synes meget små, men for de mange aktive i vores foreningsliv vil ændringerne få stor betydning i deres daglige arbejde.
Samtidig er ændringerne her også selve illustrationen af, at selv små ændringer rent faktisk også har deres berettigelse i et større perspektiv.
I Socialdemokratiet ønsker vi et samfund, hvor almindelige mennesker deltager aktivt i udviklingen af et lokalområde, kommer til orde, tager ansvar for vores samfunds udvikling.
Det er den energi, Socialdemokratiet med det her forslag gerne vil give bedre vilkår, og de administrative lettelser, der skal sikre det, er også klare.
Afholder en velgørende eller almennyttig forening en aktivitet, og vælger de at bruge hele overskuddet på et velgørende formål, får de med det her forslag en meget, meget lettere hverdag.
De skal ikke længere bruge tid på at søge om fritagelse for betaling af moms, de skal ikke længere udarbejde separate regnskaber efter arrangementets afholdelse, og de slipper nu for at udfylde momsangivelser, når deres aktiviteter eller det, der med et meget fint ord i lovforslaget hedder »afgiftspligtige leverancer«, overstiger 20.000 kr. Der er masser af mennesker i vores samfund, som gør et fremragende og prisværdigt stykke arbejde i vores foreningsliv, og gode vilkår for det frivillige foreningsliv er en fuldstændig afgørende del af Socialdemokratiets vision
for fremtidens Danmark
Socialdemokratiets vision er som sagt et Danmark, hvor alle bidrager, er engagerede og aktivt tager del i samfundets fortsatte udvikling.
De frivillige foreninger har som sagt en afgørende værdi for vores velfærdssamfund.
Der ligger en stor værdi i, at vi gennem foreningslivet tager et fælles ansvar for en fælles opgave.
Masser af mennesker gør et stort og flot arbejde i de velgørende og almennyttige foreninger
, og de er et uundværligt supplement til velfærdssamfundets øvrige udvikling.
Det er Socialdemokratiets håb, at vi med det her forslag kan være med til at give de velgørende og almennyttige foreninger endnu bedre rammer for deres flotte arbejde.
Derfor støtter Socialdemokratiet selvfølgelig forslaget.
Det skal ikke forstås meget anderledes end det, du læser.
Tidligere har det været sådan, at det var på aktivitetsplan, og derfor er der faktisk tale om en lettelse for de her foreninger nu.